**Értéket ment és munkahelyeket teremt a Népi Építészeti Program**

**– Lezárult a Népi Építészeti Program szakmai előkészítésre kiírt támogatási felhívása**

**– 124 tulajdonos részesül támogatásban**

**– a járványhelyzettől függően hamarosan elindulhatnak az előkészítési, majd talán még idén a kivitelezési munkák, amelyek több száz szakembernek is megbízást biztosíthatnak**

A magyar kormány 2018-ban hozta létre a Népi Építészeti Programot népi építészeti értékeink megmentésére. Az évi 1,5 milliárd forintból működő programot 2019 óta a Teleki László Alapítvány koordinálja.

A programban országos vagy helyi védettségű épülettel rendelkező ingatlantulajdonosok – magánszemélyek, önkormányzatok, szervezetek, egyházak – nyújthatnak be igényt támogatási kérelemre a részlegestől a teljes felújításig.

Korábban csak építési támogatásra lehetett kérelmet benyújtani, ez év januárjában azonban már az ingatlanok szakmai előkészítésére is. A kérelmek elbírálása lezárult, a bírálóbizottság 124 kérelmezőnek ítélt meg támogatást.

A Teleki László Alapítvány tervei szerint minél korábban szerette volna kiírni a lehetőséget az építési támogatási kérelmekre is, hogy mielőbb elkezdődhessenek a konkrét felújítási munkák, ám a járványhelyzet közbeszólt. Ami biztos: még idén őszig közzéteszik a felhívást.

A Kárpát-medence népművészete azért különleges és egyedülálló érték európai és világszinten is, mert ez a terület olyan földrajzi és kulturális metszéspont, amilyen máshol nincsen. Itt ugyanis jelen vannak az európai fejlődés különböző fokozatai: míg tőlünk keletre, a Kárpátokon túlra nem, vagy csak elvétve jutottak el a nyugati divatáramlatok, tőlünk nyugatra pedig a korán bekövetkező ipari forradalmak és az urbanizációs folyamatok miatt hamar eltűntek a paraszti emlékek, mifelénk a legutóbbi időkig, a 20. század második feléig jelen voltak. Ha nem is teljes pompájukban, de viszonylag kompakt módon. Ez általában elmondható a népművészetre, és ezen belül a népi építészetre is. Ideértve magukat az épületeket, de a paraszti közeg által kifejlesztett különféle építési technikákat és technológiákat is.

Bár a gazdag épületállomány és a hozzá kapcsolódó kézműves tudás az utóbbi évtizedekben rohamos pusztulásnak indult, még mindig bőven van mit megmenteni. A megmentendő, kiemelt értékek közé tartoznak a tájházak is: a Magyarország területén lévő majd 600 tájház mind népi építészeti emlék (közülük 235 a világörökségi várományosi listán is szerepel), ám egy részük forráshiány miatt rossz állapotú. A Népi Építészeti Program egyik célkitűzése a rendkívül értékes tájház állomány felújítása is.

A program amellett, hogy értékeket ment, munkahelyet is teremt: az előkészítő szakaszban akár több száz szakember vehet részt az ingatlanok állapotértékelésében, a felújítások tervezésében, az építési tevékenységgel is járó folyamatok pedig várhatóan közel ennyi építési vállalkozás mesterembereinek adhatnak további munkát az elkövetkező másfél évben országszerte.

Teleki László Alapítvány

[www.telekialapitvany.hu](http://www.telekialapitvany.hu/)

[www.facebook.com/telekialapitvany](http://www.facebook.com/telekialapitvany)